Document ID: 31992R2342

KOMISSION ASETUS (ETY) N:o 2342/92,
annettu 7 päivänä elokuuta 1992,
kolmansista maista peräisin olevien puhdasrotuisten jalostusnautojen tuonnista ja vientitukien myöntämisestä sekä asetuksen (ETY) N:o 1544/79 kumoamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon naudanliha-alan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 805/68(1), sellaisena kuin se on viimeksi muutettuna asetuksella (ETY) N:o 2066/92(2), ja erityisesti sen 10 artiklan 5 kohdan ja 18 artiklan 6 kohdan,
sekä katsoo, että
CN-koodiin 0102 10 00 kuuluvia eläviä puhdasrotuisia jalostusnautoja yhteisön alueelle tuotaessa ei makseta tuontimaksua; enintään 60 kuukauden ikäisten naaraseläinten vientiin myönnettävä tukimäärä on suurempi kuin CN-koodiin 0102 90 31 ja 0102 90 33 kuuluvien elävien nautojen,
asiaa koskevan yhteisön lainsäädännön asianmukaiseksi soveltamiseksi olisi täsmennettävä puhdasrotuisen jalostuseläimen käsitettä; puhdasrotuisista jalostusnaudoista 25 päivänä heinäkuuta 1977 annetun neuvoston direktiivin 77/504/ETY(3) 1 artiklassa annettua määritelmää, sellaisena kuin se on viimeksi muutettuna direktiivillä 91/174/ ETY(4), olisi sovellettava tähän tarkoitukseen,
sen varmistamiseksi, että tuodut eläimet on tosiasiallisesti tarkoitettu jalostukseen, niiden mukana on oltava polveutumistodistus ja jalostustodistus sekä eläintautitodistus, jotka tavallisesti vaaditaan jalostuseläimiltä, ja lisäksi maahantuojan on sitouduttava pitämään eläimet elossa määräajan,
koska ei ole vakuutta, jolla voitaisiin taata eläinten pitäminen elossa määräajan, olisi säädettävä, että ellei tätä määräaikaa noudateta sellaisten tullausvaiheessa kantamatta jääneiden tuonti- ja vientitullien, joita ei ole vaadittu maksuvelvolliselta tällaisten maksujen suorittamisen sisältävien tullimenettelyjen alaisuuteen kuuluvista tavaroista, on sovellettava jälkikäteen perimisestä 24 päivänä heinäkuuta 1979 annetun neuvoston asetuksen (ETY) N:o 1697/ 79(5) säännöksiä,
yhteisö on solminut kahdenvälisiä vapaakauppasopimuksia Euroopan vapaakauppaliiton (EFTA) maiden kanssa; näiden sopimusten mukaisesti olisi vapautettava nämä kolmannet maat tietyistä määräyksistä tai velvoitteista, mutta vapaasti liikkeelle luovuttamisen hetkellä yhteisössä on vaadittava polveutumistodistus ja jalostustodistus sekä eläintautitodistus, jota sovelletaan puhdasrotuisiin jalostuseläimiin,
vietäessä naaraspuolisia puhdasrotuisia jalostuseläimiä on syytä täsmentää eläintautiasiakirjoja, jotka vaaditaan näiltä eläimiltä, sekä jalostusarvon arvioinnin tuloksia, joiden on oltava mukana vaadittavassa polveutumistodistuksessa sen varmistamiseksi, että eläimet on tosiasiallisesti tarkoitettu jalostukseen,
yhteisöön tuotaessa on todistettava, että puhdasrotuisia jalostuseläimiä ei ole aikaisemmin viety yhteisöstä vientituen saamiseksi; vientitukea saaneiden eläinten osalta on palautettava vastaavat summat ennen kuin eläimet tuodaan uudelleen yhteisöön,
komission asetuksessa (ETY) N:o 1544/79(6), sellaisena kuin se on muutettuna asetuksella (ETY) 3988/87(7), tarkoitetaan ainoastaan vientituen myöntämisehtoja puhdasrotuisille jalostuseläimille; selvyyden vuoksi mainitun asetuksen säännökset olisi liitettävä tähän asetukseen ja se olisi kumottava, ja
tässä asetuksessa säädetyt toimenpiteet ovat naudanlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Tuontimaksujen perimistä ja vientitukien myöntämistä varten eläviä nautoja pidetään CN-koodiin 0102 10 00 kuuluvina puhdasrotuisina jalostuseläiminä, jos ne ovat direktiivin 77/504/ETY 1 artiklassa annetun määritelmän mukaisia. Lisäksi ainoastaan nuorempia kuin kuusivuotiaita naaraseläimiä pidetään puhdasrotuisina jalostuseläiminä.
2 artikla
1 Luovutettaessa vapaasti liikkeeseen CN-koodiin 0102 10 00 kuuluvia puhdasrotuisia jalostusnautoja, maahantuojan on esitettävä jäsenvaltion tulliviranomaisille jokaisesta eläimestä:
a) polveutumistodistus ja jalostustodistus;
b) eläintautitodistus, jota sovelletaan puhdasrotuisiin jalostusnautoihin.
2 Lisäksi maahantuojan on esitettävä tulliviranomaisille kirjallinen ilmoitus, jossa todistetaan, että eläimiä ei teurasteta, lukuun ottamatta ylivoimaista estettä, kahdentoista kuukauden määräaikana maahantulopäivästä.
3 Viimeistään viidentoista kuukauden kuluttua vapaasti liikkeelle laskemisesta maahantuojan on esitettävä tuontijäsenvaltion tulliviranomaisille todiste, että:
a) eläintä ei ole teurastettu ennen edellä 2 kohdassa tarkoitettua määräaikaa ja se on rekisteröity tai merkitty kantakirjaan;
tai
b) eläin on teurastettu terveydellisistä syistä tai se on kuollut sairauden tai onnettomuuden vuoksi.
Edellä a alakohdassa tarkoitettu esitettävä todiste on jäsenvaltion kantakirjaa pitävän virallisen yhdistyksen, järjestön tai viraston laatima todistus. Edellä b alakohdassa tarkoitettu esitettävä todiste on jäsenvaltion osoittaman viraston laatima todistus.
4 Kahdentoista kuukauden määräajan noudattamatta jättämisen vuoksi, lukuun ottamatta 3 kohdan b alakohdan soveltamista, kyseinen eläin luokitellaan CN-koodiin 0102 90 ja perimättä jätetyt tuontimaksut peritään asetuksen (ETY) N:o 1679/79 mukaisesti.
5 Säännöksiä, jotka koskevat:
- edellä 1 artiklassa tarkoitettua ikärajoitusta,
- edellä 2, 3 ja 4 kohdassa tarkoitettuja velvoitteita
ei sovelleta puhdasrotuisiin nautoihin, jotka ovat peräisin ja tulevat Itävallasta, Suomesta, Islannista, Norjasta, Ruotsista ja Sveitsistä.
3 artikla
Tuen myöntäminen puhdasrotuisille naaraspuolisille naudoille edellyttää jokaisen eläimen osalta vientitullimuodollisuuksien aikana sekä alkuperäisen ja että jäljennöksen esittämistä:
a) kantakirjaa pitävän jäsenvaltion virallisen yhdistyksen, järjestön tai viraston antamasta polveutumistodistuksesta, jossa esitetään erityisesti naudan yksilötuloksen seurannan ja jalostusarvon arvioinnin tulokset (sekä maininta sen alkuperästä) mainitusta eläimestä ja sen vanhemmista ja isovanhemmista. Nämä tulokset voivat myös olla todistuksen liitteenä;
b) määrämaana olevan kolmannen maan vaatimasta, puhdasrotuisiin jalostusnautoihin sovellettavasta eläintautitodistuksesta.
Poiketen siitä, mitä edellä b alakohdassa säädetään, jäsenvaltiot voivat hyväksyä yhden, koko eläinlähetystä koskevan todistuksen esittämisen.
Näiden kahden todistuksen alkuperäinen kappale palautetaan viejälle ja tulliviranomaisten oikeaksi todistamat jäljennökset näistä kahdesta asiakirjasta liitetään tukihakemukseen.
4 artikla
1 Kun puhdasrotuisia jalostuseläimiä on tuotu uudelleen yhteisöön ennen niiden vapaasti liikkeelle laskemista, myönnetty vientituki on palautettava tai toimivaltaisten viranomaisten on pidätettävä säädetyt summat ennen niiden maksamista.
2 Jos tuontitullimuodollisuuksissa polveutumistodistuksesta CN-koodiin 0102 10 00 kuuluvien eläinten osalta ilmenee, että jalostaja on sijoittautunut yhteisöön, tuojan on lisäksi todistettava, ettei muuta tukea ole myönnetty tai että myönnetty summa on palautettu. Jos tällaista todistetta ei voida esittää, katsotaan eläimille myönnetyn yhteisöön uudelleentuontipäivänä voimassa olevan, CN-koodiin 0102 90 kuuluviin nautaeläimiin sovellettavan, korkeimman tuontimaksun suuruinen vientituki.
5 artikla
Kumotaan asetus (ETY) N:o 1544/79.
6 artikla
Tämä asetus tulee voimaan 17 päivänä elokuuta 1992.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä elokuuta 1992.

Labels: 3
5
6